section_heading: Životopis
paragraph_text: Rođen je u obitelji građevinskih poduzetnika. U splitskoj Srednjoj tehničkoj školi pripada krugu mladih intelektualaca sklonih nadrealizmu, pokretu "sinteze likovnih umjetnika i literature".<ref>Intervju Nevena Šegvića s Nikolom Polakom, Čovjek i prostor br. 1-2 (1991.). Nakon mature upisuje Akademiju likovnih umjetnosti u Zagrebu – odio za arhitekturu, koji vodi arhitekt Drago Ibler. Već od kasnih 1930-ih godina Šegvić objavljuje svoje tekstove o arhitekturi u dnevnom tisku i tadašnjoj periodici. Nakon diplome vraća se u Split te se 1941. pridružuje antifašističkom pokretu. Poslije oslobođenja postaje prvi potpisani glavni urednik "Slobodne Dalmacije". Krajem 1945. prelazi u Zagreb, gdje 1946. dolazi na Arhitektonski fakultet kao asistent profesora Alfreda Albinija na Katedri tehničke kompozicije, da bi na fakultetu ostao do umirovljenja 1987. godine. Od 1946. do 1955. predaje i na Akademiji likovnih umjetnosti u Zagrebu. Godine 1972. postaje redovni profesor, a dekan fakulteta bio je u dva navrata – 1968. – 1970. i 1986. – 1987. Doktorirao je na Arhitektonskom fakultetu u Zagrebu s temom: "Pristup arhitekturi".